Daniel Bútora

Daniel Bútora (* 1967, Bratislava) je slovenský lektor, kouč a tréner v oblasti leadershipu a projektového riadenia, manažér v oblasti školstva a od mája do októbra 2023 minister školstva SR v úradníckej vláde Ľudovíta Ódora.

 Životopis 
Vyrastal v Bratislave. V polovici 80. rokov sa dal pokrstiť a zúčastňoval sa tajných bohoslužieb. Po maturite pracoval rok ako javiskový robotník, následne začal študovať knižničnú a informačnú vedu na Filozofickej fakulte Univerzity Komenského v Bratislave (FF UK). Prostredníctvom otca sa zoznamoval s prostredím slovenského disentu. 13. novembra 1989 sa zúčastnil demonštrácie za oslobodenie tzv. Bratislavskej päťky pred Justičným palácom v Bratislave. Počas Nežnej revolúcie bol jedným z lídrov študentského hnutia na FF UK. V roku 1990 štúdium prerušil a venoval sa žurnalistike a aktivitám v hnutí VPN.

Po víťazstve Vladimíra Mečiara v parlamentných voľbách v júni 1992 sa stiahol z politiky. Presťahoval sa do Prahy, kde v rokoch 19951998 absolvoval štúdium amerikanistiky na Fakulte sociálnych vied Karlovej univerzity. Pôsobil v českej a slovenskej pobočke Rádia Slobodná Európa, najprv ako redaktor, neskôr riaditeľ slovenského servisu a ako interný tréner viedol anglickojazyčné tréningy pre novinárov.

Od roku 2004 žije v Bratislave, pracuje ako kouč pre vrcholových manažérov a angažuje sa v práci s deťmi a mládežou. Viedol Združenie škôl C. S. Lewisa, ktoré je účelovým zariadením Cirkvi bratskej, pôsobil v správnych radách viacerých cirkevných základných škôl Narnia a bilingválneho gymnázia C. S. Lewisa. Bol aktívny vo viacerých iniciatívach v oblasti regionálneho školstva. Zakladal program Akadémia riaditeľov na podporu vedúcich pracovníkov základných a stredných škôl a stál pri zrode vzdelávacieho programu Teach for Slovakia.

Počas vládnej krízy na jeseň 2022 po odchode ministrov SaS z vlády Eduarda Hegera patril medzi kandidátov, s ktorými sa uvažovalo na uvoľnený post ministra školstva. Ministrom sa vtedy nestal, zostal však pôsobiť ako poradca ministra (a nakoniec svojho predchodcu v rezorte) Jána Horeckého. Zároveň bol spolupracovníkom tímu plánu obnovy.

15. mája 2023 bol vymenovaný za ministra školstva v úradníckej vláde Ľudovíta Ódora. Za priority považoval zaistenie stability a predvídateľnosť v školskom vzdelávacom systéme, otázky generačnej chudoby, segregovaných komunít a detí zo sociálne znevýhodneného prostredia, kurikulárnu reformu a súvisiace regionálne centrá podpory učiteľov.

 Osobný život 
Je synom sociológa a diplomata Martina Bútoru a dcéry básnika Laca Novomeského Eleny Bútorovej-Novomeskej. Je ženatý a s manželkou vychovávajú 5 detí.

 Bibliografia (výber) 





 Referencie 

 Iné projekty 

 Externé odkazy 
 Daniel Bútora na portáli Paměť národa

 Spravodajstvo týkajúce sa Daniela Bútoru na portáli agentúry SITA
 Články Daniela Bútoru na webe časopisu .týždeň (20072017)
 Daniel Bútora: Komunisti nepadli na slabosti samopalov polície a vojska, ale na slabosti vydať rozkaz, aby pálili – rozhovor Karola Sudora v Denníku N (2020)
 Daniel Bútora: Škola nás má pripraviť na život, nie na prácu – rozhovor na portáli Eduworld.sk (2021)
 Čo môžeme urobiť pre naše deti? – videorozhovor v relácii Pod lampou časopisu .týždeň (2022)

Kategória:Osobnosti z Bratislavy
Kategória:Slovenskí novinári
Kategória:Slovenskí redaktori
Kategória:Slovenskí politici
Kategória:Slovenskí manažéri
Kategória:Slovenskí kouči
Kategória:Slovenskí amerikanisti
Kategória:Pracovníci Slobodnej Európy
Kategória:.týždeň
Kategória:Ministri školstva, vedy, výskumu a športu Slovenskej republiky
Kategória:Absolventi Fakulty sociálnych vied Karlovej univerzity